KIRJALLINEN KYSYMYS E-1303/98

esittäjä(t): Cristiana Muscardini (NI) komissiolle

(29. huhtikuuta 1998)

Aihe: EU:n ja YK:n välinen kiistely

Komission puuttuminen YK:n huumausaineiden vastaiseen ohjelmaan on aiheuttanut polemiikkia, joka on laajentunut sen jälkeen kun YK:n kaavailemat huumausaineiden vastaisen toiminnan ohjelmat on asetettu kyseenalaisiksi. Tämä antaa kansalaisille kielteisen kuvan työn yhtenäisyydestä ja kyseisten kansainvälisten järjestöjen sitoutumisesta asiaan ja se pahentaa kansalaisten instituutioita kohtaan tuntemaa epäluottamusta hetkenä, jolloin Euroopan yleinen mielipide on kriittisessä tilassa yhteiseen rahaan siirtymisen ja tulevan laajentumisen aiheuttamassa epävarmuudessa.

Pyydän komissiota harkitsemaan täsmällistä tiedottamista kansalaisille siitä, miten unioni aikoo toimia Euroopan yhteiskuntia repivien sosiaalisten epäkohtien vastaisessa toiminnassa ja varmistamaan, että toteutettavat toimenpiteet ovat samansuuntaisia ja ne voidaan yhdistää muiden kansainvälisten järjestöjen toimintasuunnitelmiin.

Komission puheenjohtajan Jacques Santerinkomission puolesta antama vastaus

(3. heinäkuuta 1998)

Komission ja YK:n välillä ei ole ollut merkittävää kiistaa YK:n huumausaineiden vastaisen ohjelman vuoksi. Komission ja YK:n näkemykset eivät tietenkään ole täysin yhtenevät kaikilla politiikan aloilla, eivätkä ne myöskään aina ole samaa mieltä huumausaineiden torjunnan maantietellisistä painopisteistä. Komissio on kuitenkin YK:n pääasiallinen tukija sen taistelussa huumeita vastaan.

Vuonna 1997 komissio julkaisi huumeidentorjuntaa koskevaan unionin toimintasuunnitelmaan (1995-2000) liittyvästä työstä kaksi tiedotetta Euroopan kansalaisille: lehtisen nimeltä "EU ja huumeiden torjunta" (8 sivua, A5-koossa) ja esitteen nimeltä "EU:n huumeiden vastainen toiminta" (32 sivua A4-koossa). Viimeksi mainittu julkaistiin komission tiedotuskampanjaohjelman "Rakennetaan Eurooppaa yhdessä" tuella. Molemmat julkaisut ovat saatavilla kaikilla yhteisön kielillä, ja ne lähetetään suoraan kysyjälle ja parlamentin sihteeristöön.

Lisäksi Euroopan huumausaineiden ja niiden väärinkäytön seurantakeskus (EMCDDA), jonka neljäs vuotuinen työohjelma on parhaillaan käynnissä, julkaisee vuosittain kertomuksen unionin huumetilanteesta. Vuoden 1997 kertomus lähetetään suoraan kysyjälle ja parlamentin sihteeristöön.

Valmistellessaan seuraavaa toimintaohjelmaa ajanjaksolle 2000-2004 komissio aikoo ehdottaa Euroopan kansalaisille suunnatun tiedottamisen ja huumeiden kysynnän vähentämiseen tähdätyn toiminnan tehostamista.

Lisäksi vuoden 1998 painopisteeksi on määritetty kansalaisten tietoisuuden lisääminen järjestämällä huumausaineiden vastainen eurooppalainen teemaviikko yhteisön toimintaohjelman hyväksymisestä huumausaineiden väärinkäytön ehkäisemiseksi osana kansanterveyden alan toimintaa (1996-2000) 16 päivänä joulukuuta 1996 tehdyn Euroopan parlamentin ja neuvoston päätöksen 102/97/EY(1) mukaisesti. Tämä kolmas huumeidentorjunnan eurooppalainen teemaviikko, jonka aiheena on "monialainen lähestymistapa ja huumausaineiden torjunta; yhteiskunnan tietoisuuden lisääminen ja yhteistyökumppanuus" järjestetään 16.-22. marraskuuta 1998. Sillä pyritään edistämään riippuvuuden torjuntaa pitkällä aikavälillä ja antamaan tehokas ja näkyvä panos entistä laajempaan yhteistyöhön huumausaineiden torjunnan alalla.

(1) EYVL L 19, 22.1.1997.